Weermag ‘gereed’ om in Afrika te help, sê ZumaTentoonstelling van die Suid-Afrikaanse Nasionale Weermag tydens Weermagdag op 21 Februarie 2015 in Potchefstroom, Noordwes (Foto: Potchefstroom Armed Forces Day, Facebook) ŉ Bataljon van die Suid-Afrikaanse Nasionale Weermag (SANW) word voorberei om deur die Afrika-Unie ontplooi te word indien nodig, het pres. Jacob Zuma Saterdag tydens Weermagdag in Potchefstroom, Noordwes gesê. “Die SANW het onlangs deel geword van die nuutgestigte Afrika-krisisreaksiemag (Acirc), wat ŉ tydelike meganisme is om bystand te lewer in vrede en sekuriteit op die kontinent totdat die Afrika-bystandmag gereed is,” het Zuma gesê. “Die bystandmag is ŉ baie belangrike inisiatief deur die kontinent, aangesien dit ons help om Afrika-oplossings vir Afrika-probleme te bied.” Amerika het verlede jaar, tydens die Amerikaans/Afrika-beraad sy ondersteuning gebied vir vrede in Afrika. Zuma het na afloop van die beraad gesê Amerika het ingekoop op vrede- en sekuriteitsinisiatiewe op die kontinent, insluitend ondersteuning vir die Afrika-bystandmag. City Press het in Augustus berig dat die SANW weer so gou as Oktober soldate na die Sentraal-Afrikaanse Republiek sal terugstuur as deel van Acirc. Ander Afrika-lande het ook onderneem om hul weermagte op bystand te plaas indien daar ŉ krisis sou wees. Volgens berigte in daardie stadium sou hulle hulp ontvang van die Amerikaanse weermag se omstrede Afrika-kommandement (Africom). Die hulp sou toerusting en moontlik vervoer insluit, aangesien meeste lande in Afrika se weermagte ŉ tekort aan finansies het. Dit sou by die beraad gefinaliseer word. Nie alle Afrika-lande was egter te vinde vir Africom se betrokkenheid nie.